Vilnius, 2025 m. gegužės 2 d.

**„Lidl Lietuva“ pirmąjį ketvirtį siūlė didžiausius vidutinius atlyginimus sektoriuje**

**Prekybos tinklas „Lidl“ Lietuvoje užtikrintai išlieka mažmeninės prekybos maisto produktais sektoriaus lyderiu pagal vidutinį darbuotojų atlyginimą. Kaip rodo portalo „Rekvizitai.lt“ duomenys, šių metų sausio–kovo mėn. darbuotojų užmokesčio vidurkis prieš mokesčius „Lidl Lietuva“ įmonėje siekė 2172,65 euro ir buvo didžiausias tarp maisto produktais prekiaujančių penkių didžiųjų šalies prekybos tinklų.**

Vidutinis darbo užmokestis apskaičiuojamas remiantis visą kalendorinį mėnesį įmonėje dirbusių darbuotojų atlyginimo duomenimis.

Šiais finansiniais metais įmonė atlyginimų biudžetui skirs 7 mln. eurų daugiau nei pernai, be to, siekiant užtikrinti finansinį darbuotojų stabilumą, organizacija teikia ir papildomas finansines naudas: nuo „Lidl“ dovanų kortelių iki papildomų priedų už pasiektus rezultatus.

„Darbuotojų finansinis saugumas ir gerovė – vienas pagrindinių mūsų veiklos prioritetų. Siekdami užtikrinti ilgalaikį finansinį stabilumą, neapsiribojame tik konkurencingu atlyginimu mažmeninės prekybos srityje. Skatiname darbuotojus papildomomis priemonėmis – premijomis bei kitomis finansinėmis paskatomis, kurios prisideda prie jų gerovės ir motyvacijos kasdienėje veikloje“, – sako „Lidl Lietuva“ korporatyvinių reikalų ir komunikacijos vadovas Antanas Bubnelis.

**Kasmet kylantys atlyginimai**

Vienas svarbiausių aspektų, padedančių išlaikyti lyderystę sektoriuje – reguliariai didinamas bazinis darbo užmokestis. Per 2025 metus jis visiems darbuotojams vidutiniškai auga nuo 5 iki 10 proc., nepriklausomai nuo to, ar jie dirba parduotuvėse, logistikos centruose ar administracijoje.

Užtikrinti patrauklias darbo sąlygas darbuotojams padeda ir įmonėje veikianti pakopinė atlyginimų kėlimo sistema. Nuo 2025 metų kovo mėnesio organizacija pristatė šios sistemos naujovę – penktąją atlyginimų pakopą, kuri padės lojaliems įmonėms darbuotojams uždirbti daugiau.

Darbo užmokesčio pakopos „Lidl Lietuva“ darbuotojams numato, kaip darbo užmokestis augs ateinančius kelerius metus. Nuo įdarbinimo dienos darbuotojas turi galimybę kasmet kilti į aukštesnį darbo užmokesčio lygį.

**Dar daugiau papildomų finansinių naudų**

Rūpinantis darbuotojų finansine gerove, įmonė taip pat suteikia galimybę papildomai užsidirbti – tam pasitelkia įvairias skatinimo priemones. Pavyzdžiui, parduotuvės ir logistikos centro darbuotojams įmonė skiria motyvacines premijas, o prekių komplektuotojams logistikos centre – papildomas išmokas už pasiektus darbo rezultatus pagal specialią motyvacinę programą. Taip pat premijos suteikiamos ir mobilių darbuotojų komandos nariams, kurie padeda užtikrinti sklandų darbą ir skuba į pagalbą pritrūkus personalo kitose „Lidl“ parduotuvėse.

Be to, tradiciškai visiems darbuotojams yra suteikiamos „Lidl“ kortelės, už kurias jie gali įsigyti įvairių prekių visose prekybos tinklo parduotuvėse.

„Lidl Lietuva“ taip pat rūpinasi ne tik darbuotojų finansiniu stabilumu, bet ir komandos narių gerove – visi bandomąjį laikotarpį baigę darbuotojai apdraudžiami papildomu sveikatos draudimu. Taip pat įmonė visiems komandos nariams rudenį įteikia imunitetą stiprinančių vitaminų rinkinius bei suteikia galimybę darbuotojams ir jų vaikams iki 14 metų nemokamai pasiskiepyti nuo gripo. Be to, organizacijoje vykdoma emocinės sveikatos iniciatyva „Gali mumis pasikliauti!“, kuri suteikia galimybę gauti ir profesionalias anonimines konsultacijas finansiniais, teisiniais ar asmeniniais klausimais.

Šiuo metu „Lidl Lietuva“ dirba daugiau nei 2,8 tūkst. darbuotojų. Iš viso Lietuvoje veikia 81 „Lidl“ parduotuvė 29 šalies miestuose: Vilniuje, Kaune, Klaipėdoje, Šiauliuose, Alytuje, Marijampolėje, Kėdainiuose, Telšiuose, Kretingoje, Mažeikiuose, Tauragėje, Jonavoje, Panevėžyje, Ukmergėje, Utenoje, Plungėje, Palangoje, Elektrėnuose, Visagine, Šilutėje, Radviliškyje, Vilkaviškyje, Druskininkuose, Rokiškyje, Kaišiadoryse, Nemenčinėje, Gargžduose, Molėtuose ir Jurbarke.

**Daugiau informacijos:**  
Lina Skersytė  
Korporatyvinių reikalų ir komunikacijos departamentas  
UAB „Lidl Lietuva“   
Mob. tel. +370 680 53556  
[lina.skersyte@lidl.lt](mailto:vaiva.serpkova@lidl.lt)